钦定古今图书集成/明伦汇编/官常典/第289卷 > 后汉
## 钦定古今图书集成/明伦汇编/官常典/第289卷 > 后汉

后汉设“《宗正卿》一人，掌王国及诸宗室亲属，而诸公
主家令”亦属之。

按《后汉书百官志》：“宗正卿一人，中二千石。”本注曰：“掌
序录王国嫡庶之次，及诸宗室亲属远近。郡国岁因
上计宗室名籍。若有犯法，当髡以上，先上诸宗正，宗
正以闻，乃报决。”丞一人，比千石。

〈注〉胡广曰：“又岁一治《诸王世谱》，差序秩第。汉官四员，吏四十一人，其六人四科，一人二百石，四人百石，三人佐，六人骑吏，二人法家，家十八人学事，一人官医。”

诸公主，每主家令一人，六百石；丞一人，三百石。《本注》
曰：“其馀属吏增减无常。”

〈注〉《汉书》曰：“主簿一人，秩六百石；仆一人，秩六百石；私府长一人，秩六百石；家丞一人，三百石；直吏三人，从官二人。”《东观书》曰：“其主薨，无子，置傅一人守其家。”

右属宗正，本注曰：“中兴省都司空令丞。”

〈注〉《如淳》曰：“主罪人。”